钦定古今图书集成/明伦汇编/氏族典/第363卷 > 《廖用贤尚友录》 > 任忠
## 钦定古今图书集成/明伦汇编/氏族典/第363卷 > 《廖用贤尚友录》 > 任忠

按《陈书任忠传》：“忠字奉诚，小名蛮奴，汝阴人。多计略，
膂力过人，尢善骑射，州里少年皆附之。梁鄱阳王萧
范闻其名，引置左右。侯景之乱，忠率乡党数百人，随
梅伯龙讨景，景平，授荡寇将军。王琳立，萧庄署忠为
巴陵太守。琳败还朝，迁明毅将军，累迁衡阳内史。太
建初，迁庐陵内史。秩满，入为右军将军。以功封安复”
县侯，进左卫将军。十二年，迁使持节、散骑常侍、都督
南豫州诸军事、平南将军、南豫州刺史。后主嗣位，入
为领军将军，改封梁信都郡公，出为吴兴内史。及隋
兵济江，忠降隋，授开府仪同三司。卒。子幼武，官至仪
同三司。